Document ID: 32007R0734

REGULAMENTUL (CE) NR. 734/2007 AL CONSILIULUI
din 11 iunie 2007
de modificare a Regulamentului (CEE) nr. 1883/78 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 alineatul (2) al treilea paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
În ceea ce privește măsurile de intervenție pentru care normele privind organizarea pieței nu au stabilit o sumă pe unitate, normele de bază pentru finanțarea comunitară au fost stabilite de Regulamentul (CEE) nr. 1883/78 (2), în special în ceea ce privește metoda de stabilire a sumelor care urmează a fi finanțate, finanțarea cheltuielilor care rezultă din mobilizarea fondurilor necesare achiziționării de intervenție, valorificarea stocurilor de reportat de la un exercițiu financiar la altul și finanțarea cheltuielilor care rezultă din operațiunile materiale de stocare.
(2)
Articolul 5 din Regulamentul (CEE) nr. 1883/78 prevede că cheltuielile cu dobânzile suportate de statele membre pentru mobilizarea fondurilor utilizate la cumpărarea produselor prin intervenție publică sunt finanțate de către Comunitate conform unui nivel uniform al dobânzii.
(3)
Într-un stat membru poate apărea situația în care finanțarea necesară pentru cumpărarea produselor agricole prin intervenție publică nu se poate realiza decât la niveluri ale dobânzilor considerabil mai ridicate decât nivelul uniform al dobânzii.
(4)
Atunci când, în astfel de cazuri, nivelul mediu al dobânzii în cursul celei de-a treia luni de la perioada de referință utilizată pentru stabilirea de către Comisie a nivelului uniform al dobânzii depășește dublul nivelului uniform al dobânzii pentru un stat membru dat, este necesar să se prevadă aplicarea unui mecanism corector. Cu toate acestea, acest nivel mediu al dobânzii trebuie suportat parțial de statul membru în cauză, pentru a-l stimula în căutarea celei mai puțin costisitoare metode de finanțare.
(5)
Prin urmare, Regulamentul (CEE) nr. 1883/78 trebuie modificat în mod corespunzător.
(6)
Este necesar ca această modificare a normelor să se efectueze pentru exercițiile financiare 2007 și 2008 și să se aplice de la începutul exercițiului contabil curent,
ADOPTĂ PREZENTUL REGULAMENT:
Articolul 1
La articolul 5 din Regulamentul (CEE) nr. 1883/78, paragraful al treilea se înlocuiește cu următorul text:
„Prin derogare de la primul paragraf, în cazul în care nivelul mediu al dobânzii suportate de un stat membru în cursul celei de-a treia luni de la perioada de referință utilizată pentru stabilirea de către Comisie a nivelului uniform al dobânzii depășește dublul nivelului uniform al dobânzii, Comisia poate acoperi, pentru exercițiile financiare 2007 și 2008, în cadrul finanțării cheltuielilor cu dobânzile suportate de respectivul stat membru, valoarea corespunzătoare nivelului dobânzii suportate de statul membru, din care se scade nivelul uniform al dobânzii.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică cheltuielilor suportate începând cu 1 octombrie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 11 iunie 2007.

Labels: 2
15